b'\n_START_ARTICLE_\nUro\xc5\xa1 Lajovic\n_START_SECTION_\n\xc5\xbdivljenjepis\n_START_PARAGRAPH_\nUro\xc5\xa1 Lajovic se je rodil 4. julija 1944 v Ljubljani. Svojo glasbeno pot je po \xc5\xa1tudiju kompozicije pri prof. Matiji Bravni\xc4\x8darju in dirigiranja pri prof. Danilu \xc5\xa0vari na Akademiji za glasbo v Ljubljani nadaljeval v letih 1969-70 z izpopolnjevanji na Mozarteumu v Salzburgu pri prof. Brunu Maderni ter na dunajski Visoki \xc5\xa1oli za glasbeno in scensko umetnost, ki jo je pod mentorstvom prof. Hansa Swarowskyja z odliko zaklju\xc4\x8dil leta 1971. Dirigentsko kariero je pri\xc4\x8del v svojem rojstnem mestu \xe2\x80\x93 najprej kot asistent dirigent, nato pa kot stalni dirigent Slovenske filharmonije. Med 1974 in 1976 je bil vodja Komornega orkestra RTV Ljubljana, pozneje pa tudi glavni dirigent orkestra Zagreb\xc5\xa1kih simfonikov (1979-81). V letu 1988 je ustanovil komorni ansambel Slovenicum, ki je deloval do leta 2001 in \xc5\xbeel mednarodne uspehe. Prav tako vse od konca 80-ih pou\xc4\x8duje dirigiranje na Visoki \xc5\xa1oli za glasbeno in scensko umetnost na Dunaju, kjer je 1991 nastopil redno profesuro. Med letoma 2001 in 2006 je bil glavni dirigent Beograjske filharmonije; od 2009 pa pou\xc4\x8duje dirigiranje tudi na Zagreb\xc5\xa1ki glasbeni akademiji.\n_START_SECTION_\nSodelovanje z orkestri\n_START_PARAGRAPH_\nProf. Lajovic je z orkestrom prvi\xc4\x8d nastopil 24.10.1965. Od tedaj je dirigiral tako mednarodno priznanim solistom kot orkestrom in zborom. Njegova koncertna zgodovina do sedaj bele\xc5\xbei \xc5\xbee ve\xc4\x8d kot 1300 nastopov v Sloveniji in tujini; svoj pe\xc4\x8dat pa je pustil tudi na kar 90 opernih predstavah. Tako je s skoraj 70 orkestri gostoval \xc5\xbee po vsej Evropi, Rusiji, Tur\xc4\x8diji, ZDA, Koreji, na Kitajskem, na Tajvanu ter nazadnje v Kolumbiji. Hkrati je pobudnik za nastanek mnogih slovenskih skladb in njihov njihov krstni dirigent. Za svoje delo je zato prejel ve\xc4\x8d mednarodnih priznanj.\n_START_SECTION_\nKomorni orkester Slovenicum\n_START_PARAGRAPH_\nKomorni orkester Slovenicum je leta 1989 ustanovil Uro\xc5\xa1 Lajovic, ki je bil vse do zaklju\xc4\x8dka delovanja v letu 2001, tudi njegov dirigent in umetni\xc5\xa1ki vodja. Orkester je ve\xc4\x8dinoma izvajal dela iz 18. stoletja, hkrati pa veliko te\xc5\xbeo namenil tudi delom slovenskih skladateljev. Vse od svojih za\xc4\x8detkov so veljali za vrhunsko zasedbo, zato so bili v Slovenicumu zbrani le najbolj\xc5\xa1i glasbeniki iz vodilnih slovenskih orkestrov, med drugim iz Slovenske filharmonije, Simfoni\xc4\x8dnega orkestra RTV Slovenija in Orkestra Opere Ljubljana. Svojo prvo sezono so pri\xc4\x8deli z deli Mozarta in Haydna, kar jim je prineslo mednarodno slavo in \xc5\xa1tevilne nastope tako doma kot drugod po svetu. Hkrati je to prineslo tudi pri\xc4\x8detek mnogih plodnih sodelovanj s priznanimi doma\xc4\x8dimi in tujimi glasbeniki. Slovenicum velja za renomirano, mednarodno priznano zasedbo, ki si je, poleg bogate koncertne zgodovine, mesto v slovenski klasi\xc4\x8dni glasbi zagotovilo tudi s \xc5\xa1tevilnimi radijskimi, studijskimi in koncertnimi posnetki.'